ועדת הכספים, כנסת 24, פרוטוקול מספר 135, 2021-10-24 15:06

אלכס קושניר: אנחנו מחדשים את הישיבה ועוברים לסעיף הבא – הצבעות על כל הרביזיות שהוגשו לפרקים כאלה ואחרים.

אלכס קושניר: נלך לפי הסדר.

אלכס קושניר: פרק ה', הבטחת היציבות בתשואות קרנות הפנסיה, הועלתה על ידי רביזיה.

אלכס קושניר: קודם כל מתחילים עם חוק ההתייעלות הכלכלית.

אלכס קושניר: אני הגשתי רביזיה אבל גם ינון אזולאי הגיש.

אלכס קושניר: אתה רוצה לנמק?

ינון אזולאי: אלכס, אחרי שתנמק, אני אצטרף לנימוק שלך.

אלכס קושניר: אני לא רוצה לנמק.

ינון אזולאי: תצביע.

אלכס קושניר: בקשה לדיון מחדש על פרק ה' בחוק ההתייעלות הכלכלית, הבטחת יציבות תשואות בקרנות הפנסיה, מי בעד הרביזיה?

אלכס קושניר: מי נגד?

אלכס קושניר: הרביזיה לא נתקבלה.

אלכס קושניר: הרביזיה לא נתקבלה.

אלכס קושניר: פרק ו', מיסוי הכנסות צבורות.

אלכס קושניר: חבר הכנסת אזולאי, בבקשה.

ינון אזולאי: מה שנקרא הרווחים הכלואים.

ינון אזולאי: נכון?

אלכס קושניר: כן.

ינון אזולאי: תצביע.

אלכס קושניר: מי בעד הרביזיה?

אלכס קושניר: מי נגד?

אלכס קושניר: הרביזיה לא נתקבלה

אלכס קושניר: הרביזיה לא נתקבלה.

אלכס קושניר: פרק י', השכר הממוצע.

אלכס קושניר: בנוסח יש טעות קטנה.

אלכס קושניר: אחד הסעיפים במענקים המוחרגים הוא ילד שנתייתם.

יעל סלנט: לא.

יעל סלנט: אני אסביר.

יעל סלנט: הדבר הראשון מדבר על מענק לפי סעיף 143 לחוק הביטוח הלאומי ליתום שהגיע למצוות והוא בן של נפגע עבודה.

יעל סלנט: הייתה טעות במאגר החקיקה וחשבנו שזה מוצמד לשכר הממוצע, שזה נגזר מהשכר הממוצע, אבל זה בעצם מהסכום הבסיסי.

ינון אזולאי: אז זה לא חל עליו.

יעל סלנט: בדיוק.

יעל סלנט: אם כן, לא צריך את זה כאן.

יעל סלנט: פשוט הייתה טעות במאגר החקיקה בו השתמשנו.

ינון אזולאי: כלומר, הוא לא צריך להיות מוחרג בהצמדה.

אלכס קושניר: כן.

יעל סלנט: כי הוא פשוט צמוד לסכום הבסיסי והסכום הבסיסי ממילא מוצמד מדד ולא מוצמד שכר ממוצע.

יעל סלנט: לקראת הדיון גילינו עוד דבר.

יעל סלנט: יש את אותו ילד שהתייתם עקב מעשה אלימות במשפחה.

יעל סלנט: לפי חוק התגמולים לילד שנתייתם עקב מעשה אלימות במשפחה, הקצבה הראשונית שלו בשנה בה נפטרו הוריו נגזרת מהשכר הממוצע שהיה בשנת הפטירה אבל הקצבה עצמה לאורך חיי הקצבה מוצמדת, לפי מה שנאמר לנו בביטוח הלאומי, למדד.

יעל סלנט: לא הייתה כוונה – לפי שיחות פנימיות שעשינו עם האוצר – להצמיד קצבאות כאלה כי בעצם זאת רק הפעם הראשונה שממנה נגזר התגמול ויש עוד מקרים כאלה אחרים.

ינון אזולאי: הוא לא היה אמור להיות מוחרג כי אין לו פגיעה?

אלכס קושניר: לא.

אלכס קושניר: אם הקצבה נקבעת ביום הפטירה על פי השכר הממוצע שהיה אז ואחר כך הקצבה מוצמדת למדד, לכן זה פשוט לא רלוונטי לחוק הזה.

אלכס קושניר: אני גם מזכיר לך שכאשר עשינו את הדיון על גיל הפרישה, הוספנו שם סעיף שמעלה להם את הקצבה מ-75 אחוזים מהשכר הממוצע במשק ל-100 אחוזים מהשכר הממוצע.

אלכס קושניר: את שני תת הסעיפים האלה צריך להוציא.

יעל סלנט: סעיף קטן (4) בסעיף 31, "תגמול חודשי לפי סעיפים 2 ו-3 לחוק התגמולים, ילד שהתייתם עקב מעשה אלימות במשפחה" – את זה נוריד.

יעל סלנט: נוריד גם את המענק ליתום שהגיע לגיל מצוות לפי סעיף 143.

אלכס קושניר: קודם צריך להצביע הרביזיה.

יעל סלנט: כן.

יעל סלנט: פותחים את הרביזיה.

אלכס קושניר: מי בעד הרביזיה?

אלכס קושניר: הרביזיה נתקבלה

אלכס קושניר: הרביזיה נתקבלה.

אלכס קושניר: עכשיו אנחנו מבקשים למחוק שני תת סעיפים – סעיף (4) וסעיף (6) – מסעיף 31.

ינון אזולאי: זה לא נקרא נושא חדש?

אלכס קושניר: לא.

אלכס קושניר: הורדנו.

ינון אזולאי: אל תדאג, אני לא טוען נושא חדש.

ינון אזולאי: אני שואל כדי להבין.

יעל סלנט: חבר הכנסת אזולאי, כל התוספת הזאת של הקצבאות שנתנו להן עוד 2.45, זה בעקבות בקשה של יושב ראש הוועדה כדי להיטיב עם אותן אוכלוסיות.

יעל סלנט: זה לא היה בכחול.

ינון אזולאי: אני שואל לגבי הפרוצדורה.

ינון אזולאי: סתם, כדי להבין.

ינון אזולאי: אחרי שפתחנו את הרביזיה ואת עושה שינוי.

ינון אזולאי: אני שואל אם כאן זה לא נקרא נושא חדש.

ינון אזולאי: אני לא הולך לטעון נושא חדש, אני מתחייב לכך, אלא אני רוצה להבין לפעם הבאה.

יעל סלנט: אני אומרת שכל ההטבה הזאת היא לבקשת יושב ראש הוועדה וחברי הוועדה והיא לא הייתה בכחול.

יעל סלנט: גם התוספת שאנחנו מוסיפים ומורידים עכשיו, גם היא לא הייתה בכחול.

ינון אזולאי: הבנתי.

ינון אזולאי: בסדר גמור.

אלכס קושניר: עכשיו אנחנו צריכים להצביע על הנוסח החדש ללא סעיפים (4) ו-(6)?

יעל סלנט: כן.

יעל סלנט: ללא פסקאות (4) ו-(6).

אלכס קושניר: מי בעד הנוסח החדש?

אלכס קושניר: מי נגד?

אלכס קושניר: אושר

אלכס קושניר: הנוסח החדש אושר.

ינון אזולאי: על זה אפשר רביזיה.

אורי מקלב: הסעיף החדש התקבל ויש רביזיה עליה נדון בשעה 15:45.

ינון אזולאי: נירה, תלמדי איך לעבוד כשתהיי באופוזיציה.

אלכס קושניר: אנחנו לומדים.

אלכס קושניר: הרביזיה הנוספת שיש לנו היא פרק ט', ביטוח לאומי, סעיפים 20-19, הבטחת הכנסה.

נירה שפק: סעיף 20(א).

נירה שפק: כאשר אישרנו, הוספנו גם סעיף נוסף עם תיקון לחוק מעמד ותיקי מלחמת העולם השנייה.

נירה שפק: על שלושת הגשת רביזיה.

ינון אזולאי: בסדר.

ינון אזולאי: אחרי שתוקן, אפשר להצביע.

אלכס קושניר: מי בעד הרביזיה?

אלכס קושניר: מי נגד?

אלכס קושניר: הרביזיה לא נתקבלה

אלכס קושניר: הרביזיה לא נתקבלה.

מופיד מרעי: המגישים לא בעד?

ינון אזולאי: אנחנו לא יכולים.

ינון אזולאי: אם היינו יכולים, היינו מצביעים אבל תכף אני אזכיר לך משהו.

ינון אזולאי: תעבור לפרק י'.

אלכס קושניר: פרק י', רשות הטבע והגנים, סעיף 30.

ינון אזולאי: אני רוצה לנמק.

ינון אזולאי: אנחנו הגשנו את הרביזיה.

ינון אזולאי: רצה יריב לוין, יושב ראש הכנסת לשעבר, לדאוג לעדה הדרוזית ואגב, היא מאוד קרובה ללבי.

ינון אזולאי: גם ב-ש"ס יש לנו מצביעים מהמגזר הדרוזי.

ינון אזולאי: כל מה שהגשנו והיה חשוב לנו, באמת היה הדבר ששלמה קרעי העלה באשר להגשת הדוח וזה נכנס.

ינון אזולאי: לגבי הנושא של הדיור במגזר הדרוזי ביקש יריב לוין להוסיף תוספת.

ינון אזולאי: זה בשבילך מופיד, בשביל האנשים שלך ששלחו אותך לכנסת.

מופיד מרעי: תכף אני אתייחס.

ינון אזולאי: לצערי אתה נמנעת.

ינון אזולאי: אגב, זה דבר טוב שנמנעת וזה צעד טוב לכיוון האופוזיציה בזה שלא הצבעת בעד.

ינון אזולאי: אני מקווה שהפעם אתה תצביע בעד הרביזיה כדי לפתוח אותה.

ינון אזולאי: אני כאן לעזר עבורך.

ינון אזולאי: אני יודע שקשה לך, אבל אני כאן כדי לעזור לך.

ינון אזולאי: אצלנו אומרים עד פתח לו.

ינון אזולאי: מה שאתה צריך בעניין הדרוזים, אנחנו נעזור לך לטובה על מנת שנוכל להעביר את ההסתייגות הזאת שהיא מאוד חשובה למגזר הדרוזי.

ינון אזולאי: אני אשמח אם תצביע בעד פתיחת הרביזיה ותגייס את החברים כדי שנוכל להכניס את זה לחוק.

אלכס קושניר: חבר הכנסת ינון אזולאי, ניסיון יפה.

אלכס קושניר: אם תראה את התקציב, כשתראה את התקציב, אתה תראה כמה השקעה יש במגזר הדרוזי שהוא באמת חשוב לכולנו.

אלכס קושניר: חבר הכנסת מופיד מרעי, ביקשת להתייחס.

ינון אזולאי: אני אשמח שהוא יתייחס גם לזה.

ינון אזולאי: זה מאוד חשוב.

מופיד מרעי: אני קודם כל רוצה להודות לך על שאתה דואג לעדה.

ינון אזולאי: אגב, לדורותיהם.

ינון אזולאי: עכשיו בשיא הרצינות.

ינון אזולאי: אריה דרעי הוא הראשון שדאג למיגור האפליה במגזר הערבי והדרוזי.

ינון אזולאי: אני לא צריך לספר לך כמה שהוא חטף אז מהימין.

ינון אזולאי: הוא דאג למיגור האפליה גם לדרוזים וגם לערבים.

ינון אזולאי: כמי שהיה גר בעכו ומכיר את המגזר הדרוזי טוב, גם אני בעד לעזור ולסייע לכל המגזר.

מופיד מרעי: אני באמת שמח שיש כל כך הרבה אנשים - במיוחד החבר'ה שהם לא רק מ-ש"ס אלא גם מיהדות התורה – שתומכים.

מופיד מרעי: אני לא מתייחס כרגע למה שהעלה יריב לוין ולמה העלה אותה.

ינון אזולאי: הוא יודע מה הוא אומר.

ינון אזולאי: הוא היה כאן גם לפני כן.

מופיד מרעי: מה שיריב לוין העלה, אני הבנתי למה הוא העלה את זה.

מופיד מרעי: כשאני הייתי ראש רשות – אני לא חדש בוועדות אלא שהייתי בצד השני כי אני בא מהשלטון המקומי - גם הרחבתי את תכנית המתאר של חורפיש וגרעתי משמורת הטבע 1,164 דונם, כאן, בוועדה הזאת עת הייתי יושב ראש רשות.

מופיד מרעי: אני רוצה להגיד לך שעברתי שבעת מדורי גיהינום עד שהגעתי למה שהגעתי.

מופיד מרעי: הלוואי וכולם יירתמו כדי לפתור את הבעיה של הדיור ובעיות הבנייה ביישובים הדרוזים כי אנחנו רחוקים שנות דור, עוד מימי בית המקדש אז קברו את המתים מחוץ לחומות.

מופיד מרעי: ביישובים הדרוזים מביאים את המתים מחוץ לחומות וקוברים אותם בתוך החומות כי אין בתי קברות.

מופיד מרעי: תראו לי ישוב אחד שיש לו בית קברות מסודר כמו שלומי או נהריה.

מופיד מרעי: אין.

מופיד מרעי: למה?

ינון אזולאי: בתקציב החדש יש את זה?

מופיד מרעי: כן.

ינון אזולאי: אני שמח מאוד.

מופיד מרעי: לא רק זה.

מופיד מרעי: בתקציב החדש, בהתעקשות שלי, הולכת להיות ועדה ייעודית לתכנון בנייה ופיתוח היישוב הדרוזי כדי לסיים את התכנון.

מופיד מרעי: אני בא כרגע מוועדת הפנים ואנחנו מדברים על הגבלות בתכנון ובנייה, שלא ייווצר מצב שתכנית בנייה לוקחת 10 שנים עד שמפקידים אותה ומפרסמים אותה, כדי לסיים את התכנון ואת הפיתוח.

מופיד מרעי: בתכנית החדשה יש תקציב לא רק לתכנון אלא יש תקציב לתכנון ויש תקציב גם לפיתוח.

מופיד מרעי: זה לא רק לסיים את התכנון.

מופיד מרעי: כל עוד אנחנו באמת בכיוון הזה, אנחנו נחזק את הממשלה, אנחנו לא רק נחזק אלא אנחנו נוודא שהממשלה הזאת תמשיך להתקיים כדי לסיים את התכנון.

ינון אזולאי: אני מחזק את ידיך בעניין הזה.

ינון אזולאי: אמרתי שכאשר אנחנו היינו, כשאריה דרעי היה, הוא עשה הכול למען המגזר הדרוזי ואנחנו בעד לחזק את הנושא.

ינון אזולאי: אני אומר לך עכשיו שהנה, אני עושה אתך כאן עסקה.

ינון אזולאי: אם עכשיו תצביע בעד לפתוח את הרביזיה ותשכנע אותם, אם תביא משהו במקום בו אתה נמצא עבור המגזר הדרוזי, אני אומר לך שאני הולך לגייס כדי לעזור ולסייע, רק תפתח את הרביזיה ותעביר אותה.

מופיד מרעי: אין בעיה.

מופיד מרעי: אני עושה אתך עסקה.

מופיד מרעי: אני מצביע בעד ואתה מצביע תשעה מנדטים של ש"ס בעד.

אלכס קושניר: חבר'ה, מספיק.

אלכס קושניר: פרק י', שונות, סעיף 30, רשות הטבע והגנים, מי בעד הרביזיה?

אלכס קושניר: מי נגד?

אלכס קושניר: הרביזיה לא נתקבלה

אלכס קושניר: הרביזיה לא נתקבלה.

ינון אזולאי: תשאל גם מי נמנע.

אלכס קושניר: מי נמנע?

אלכס קושניר: אף אחד לא נמנע.

אלכס קושניר: אנחנו עוברים לחוק השני - הצעת חוק תכנית כלכלית.

אלכס קושניר: יש לנו שלושה פרקים.

אלכס קושניר: פרק ז', שכירות מוסדית, סעיפים 50(1), 50(2) ו-51, קרנות השקעה במקרקעין.

אלכס קושניר: קרנות ריט.

אלכס קושניר: הוגשה רביזיה.

אלכס קושניר: רוצה לנמק?

ינון אזולאי: כן.

ינון אזולאי: גברתי היועצת המשפטית, בקרנות ריט היה נושא - תחדדי את זיכרוני – שכן הסתכלנו על כך שמענישים את הראשון, כביכול קונסים אותו.

ינון אזולאי: היה שם את הסיפור של הקונה השלישי.

אלכס קושניר: לא.

אלכס קושניר: זה לא כאן

ינון אזולאי: בשכירות מוסדית אנחנו אמרנו שלא עושים דבר כזה אבל בקרן ריט כן עשינו את זה.

ינון אזולאי: את יודעת למה אני מתכוון?

יעל סלנט: האמת היא שגלעד שטיפל בחוק הזה לאורך כל הדרך נמצא בדיונים אחרים בוועדת הפנים.

אלכס קושניר: אני אענה לך.

יעל סלנט: אני קצת פחות בקיאה בזה.

ינון אזולאי: יש שם נושא שאנחנו משיתים אחורה.

אלכס קושניר: כן, נכון, אבל כאן במה שנדון הערב, לא נשית שלוש אחורה.

ינון אזולאי: אבל ב-ריט כן השתנו אחורה.

אלכס קושניר: לא.

אלכס קושניר: רק אחד אחורה.

ינון אזולאי: השתנו שניים אחורה.

אלכס קושניר: לא.

אלכס קושניר: אחד.

נירה שפק: לכן אמרנו שאנחנו רוצים להשוות כפי שבצלאל אמר שלא פה ופה יהיה שונה.

ינון אזולאי: כי אנחנו לא משווים.

ינון אזולאי: בסופו של דבר בשכירות מוסדית אנחנו לא משווים.

ינון אזולאי: לא הייתי מוכן לזה, אבל אני חושב שצריך לבדוק.

אלכס קושניר: בדקנו.

אלכס קושניר: אין שום בעיה.

ינון אזולאי: אין משהו שהוא מושת אחורה?

ינון אזולאי: שניים אחורה?

אלכס קושניר: לא.

אלכס קושניר: אין דבר כזה.

ינון אזולאי: רק אחד?

אלכס קושניר: אחד אחורה, כן.

אלכס קושניר: אנחנו גם ראינו את ה-ריטים ויש רק שני לגים.

אלכס קושניר: אין שלושה לגים.

ינון אזולאי: על זה אנחנו דנים כי אמרנו שלא יהיו שלושה.

ינון אזולאי: בסדר.

אלכס קושניר: מי בעד הרביזיה?

אלכס קושניר: מי נגד?

אלכס קושניר: הרביזיה לא נתקבלה

אלכס קושניר: הרביזיה לא נתקבלה.

אלכס קושניר: לגבי פרק ה', כבר הצבענו על הרביזיות כך שאין להן מה להופיע כאן.

אלכס קושניר: לא נצביע שוב על הרביזיות שכבר הצבענו עליהן.

אלכס קושניר: פרק י"ז, מס גודש.

אלכס קושניר: רביזיה.

אלכס קושניר: מישהו רוצה לנמק?

שלמה קרעי: מס גודש?

שלמה קרעי: בטח.

ולדימיר בליאק: אבל שלמה, שיהיה נימוק רציף בלי להשתמש במילה רציף.

אלכס קושניר: שלמה, זאת רביזיה שלי.

שלמה קרעי: אני הצטרפתי אליה.

ינון אזולאי: אגב, היא גם שלי.

אלכס קושניר: היא גם של ינון.

ינון אזולאי: ניתן לשלמה לנמק.

שלמה קרעי: תודה אדוני היושב ראש.

שלמה קרעי: לצערי את הפרק של מס גודש בחרתם להעביר כאן באישון לילה כשהיה קשה להרבה אנשים להגיע.

אלכס קושניר: אבל אתה החזקת מעמד יפה.

שלמה קרעי: השתדלתי להחזיק מעמד.

שלמה קרעי: ביום חמישי היינו כאן עד 1:00 לפנות בוקר.

ינון אזולאי: אחרי 12:00 בלילה זה כבר יום שישי.

שלמה קרעי: נכון.

שלמה קרעי: ערב שבת.

שלמה קרעי: אדוני היושב ראש, מס הגודש, הפרק שעבר כאן – אגב, אני לא מעודכן סופית – האם בסוף הכנסנו את התוויית המדיניות?

אלכס קושניר: כן.

שלמה קרעי: לפחות זה.

שלמה קרעי: למצער הכנסנו את אותה התוויית מדיניות אבל הפרק כמו שהוא עבר הוא חובבני ולא מתאים לחוק ההסדרים.

שלמה קרעי: ראית כאן אתה בעצמך אדוני היושב ראש שיש הרבה מה לומר, הרבה מה להתווכח, אין לאוצר תשובות, לא כל כך יודעים מה המודל, יכול להיות שהוא לא יעבוד ואז נעלה את המס ושוב נעלה את המס ונגיע ל-100 אחוזים תוספת במס עד שנחליט שאולי המודל לא טוב כשאנחנו כבר עכשיו, עוד לפני שיוצאים לדרך, מאירים בזרקור את המודל הטבעתי החובבני הזה שהגיע לכאן.

שלמה קרעי: זה מודל שיש לו שתי בעיות מרכזיות.

שלמה קרעי: ראשית, תושבי הפריפריה משלמים למרות שאין להם תחבורה ציבורית ואין להם פתרונות יעילים ואין שום התניה בחוק שהמס יחול רק במידה ויהיו להם פתרונות.

שלמה קרעי: בתוך אותה נקודה יש גם את זה שתושבי תוך הטבעות – וזאת בעצם הנקודה השנייה - לא משלמים את מס הגודש והם יכולים לגדוש את הכבישים המועמסים בחופשיות במהלך כל היום ולא משלמים שקל.

שלמה קרעי: זה בגלל שהמס הזה הוא מס טיפש ולא מס רציף ולא ממסה עבור כמות הזמן שנסעת בתוך מרחב גוש דן.

שלמה קרעי: לכן אני ממליץ לכם להצביע בעד הרביזיה, להוציא את הפרק הזה מחוק ההסדרים ולבוא לדון בו ברצינות ולא בחטף כמו שעשינו כאן.

אלכס קושניר: תודה רבה.

אלכס קושניר: אני רק אומר שבעקבות ההערות של כולם שהיו כאן בדיון, גם שלמה, גם ינון וגם כמובן כל חברי הקואליציה וגם חברי אופוזיציה - כמו בצלאל – היה כאן דיון מעמיק ומשמעותי.

אלכס קושניר: בסוף אומרים שהאויב של הטוב הוא הטוב ביותר.

שלמה קרעי: זה לא המקרה כאן.

אלכס קושניר: זה המקרה כאן.

אלכס קושניר: בין אפס למאה הגענו להישג מאוד מאוד משמעותי.

אלכס קושניר: גם אם אתה משווה את זה לטבעות שיש בחוץ לארץ, שם יש רק טבעת אחת וכאן יש לנו שלוש טבעות.

אלכס קושניר: הכנסנו גם אופציות למחירי שיווי משקל וגם אנחנו הולכים לפקח על הממשלה בכל הנושא הזה של התקדמות טכנולוגית כדי להתקדם למס נסועה אמיתי ונכון יותר.

אלכס קושניר: אבל אני אומר שהחוק כפי שהוא קיים היום, הוא בהחלט יכול להוריד גודש באופן משמעותי ברגע שהוא ייכנס לתוקף, מה גם שאני מזכיר לך שנתנו שנה נוספת כדי שתכנית החומש תבשיל ככל שהיא יכולה וגם נתנו פתרונות לתושבים שגרים בפריפריה כדי שיבואו לטיפול רפואי.

ולדימיר בליאק: גם אפשרות להיכנס ולצאת.

שלמה קרעי: תוך חצי שעה.

אלכס קושניר: כן.

אלכס קושניר: גם אפשרות להיכנס ולצאת לאנשים צמודי טבעת.

שלמה קרעי: אין ספק שעשינו כאן איזשהו מהלך והתקדמנו בדרך אבל הדרך עוד ארוכה כדי להגיע לאופטימום.

ג'ידא רינאוי-זועבי: תפרגן.

שלמה קרעי: אמרתי.

שלמה קרעי: אין ספק שאלכס עשה כאן, ישב וקיבל את ההערות אבל הוא בעצמו יודע שלא הצלחנו.

אלכס קושניר: אני אומר לך בפה מלא שזה לא מושלם אבל זה כלי מספיק אפקטיבי גם בשלב הזה כפי שהוא נראה היום כדי להוריד את הגודש.

ינון אזולאי: היושב ראש, אתה גם יכול להגיד שמה שלא הספקנו, אתה תביא את זה מיד אחרי התקציב ונתחיל שוב לדון בזה מחדש.

אלכס קושניר: המודל הזה יצטרך להבשיל.

אלכס קושניר: איכשהו יש לי תחושה שאנחנו עוד נחזור אליו.

שלמה קרעי: אנחנו באופוזיציה שואפים לשלמות.

שלמה קרעי: תראה את המנהיג שלנו ותראה את המנהיג שלך.

קריאה: שלמות של שוחד, מרמה והפרת אמונים.

ג'ידא רינאוי-זועבי: לא נגיב.

אלכס קושניר: מי בעד הרביזיה?

אלכס קושניר: מי נגד?

אלכס קושניר: הרביזיה לא נתקבלה

אלכס קושניר: הרביזיה לא נתקבלה.

אלכס קושניר: בכך סיימנו לדון בכל הפרקים שתכננו לדון עליהם בחוק ההסדרים, חוץ מפרק אחד, פרק ז', שכירות מוסדית אליו נחזור היום בשעה 17:00 ונשלים את המלאכה גם בו.

אלכס קושניר: בשעה 15:45 יש רביזיה על השכר הממוצע שפתחנו.

אלכס קושניר: אנחנו מחדשים את הדיון.

אלכס קושניר: אנחנו מצביעים על הרביזיה שהוגשה לפרק י', סעיפים 31(2) ו-(4), השכר הממוצע והביטוח הלאומי.

ינון אזולאי: אתה יכול להצביע.

אלכס קושניר: תודה רבה.

אלכס קושניר: מי בעד הרביזיה?

אלכס קושניר: מי נגד?

אלכס קושניר: הרביזיה לא נתקבלה

אלכס קושניר: הרביזיה לא נתקבלה.

אלכס קושניר: גם החוק הזה יעבור למליאה בנוסח הוועדה לקראת קריאה שנייה ושלישית במסגרת חוק ההסדרים.

אלכס קושניר: אנחנו שוב יוצאים להפסקה וחוזרים בשעה 17:00 להמשיך לדון בשכירות ארוכת טווח.

אלכס קושניר: תודה.